Id-Direttiva tal-Kummissjoni 2000/32/KE
tad-19 ta' Mejju 2000
li taddatta għall-progress tekniku għas-26 darba d-Direttiva tal-Kunsill 67/548/KEE rigward l-approssimazzjoni tal-liġijiet, tar-regolamenti u tad-disposizzjonijiet amministrattivi dwar il-klassifikazzjoni, l-imballaġġ u l-ittikkettjar ta'sustanzi perikolużi [1]
(Test b'rilevanza għaż-ZEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 67/548/KEE tas-27 ta' Gunju 1967 rigward l-approssimazzjoni tal-liġijiet, tar-regolamenti u tad-disposizzjonijiet amministrattivi dwar il-klassifikazzjoni, l-imballaġġ u l-ittikkettjar ta'sustanzi perikolużi [2], kif l-aħħar emendata mill-Parlament Ewropew u d-Direttiva tal-Kunsill 1999/33/KE [3], u partikolarment l-Artikolu 28 tagħha,
Billi:
(1) L-Anness I tad-Direttiva 67/548/KEE għandu lista ta' sustanzi perikolużi, flimkien ma' dettalji tal-klassifikazzjoni u l-ittikkettjar ta' kull sustanza. L-għarfien xjentifiku u tekniku preżenti wera li l-lista ta' sustanzi perikolużi f'dak l-Anness għandha tkun adattata. Certi versjonijiet lingwistiċi tad-Direttiva jeħtieġu korrezzjonijiet f'sezzjonijiet speċifiċi tad-daħla u tat-Tabella A fl-Anness I.
(2) L-Anness III tad-Direttiva 67/548/KEE għandu lista ta' frażijiet li tindika n-natura ta' riskji speċjali attribwiti lis-sustanzi u preparazzjonijiet perikolużi. L-Anness IV tad-Direttiva 67/548/KEE għandu lista ta' frażijiet li tindika pariri fuq is-sigurtà dwar sustanzi u preparazzjonijiet perikolużi. L-Anness VI tad-Direttiva 67/548/KEE għandu gwida għall-klassifikazzjoni u l-ittikkettjar ta' sustanzi u preparazzjonijiet perikolużi. Certi versjonijiet lingwistiċi tad-Direttiva jeħtieġu korrezzjonijiet f'sezzjonijiet speċifiċi ta' l-Anness III, IV u VI.
(3) L-Anness V tad-Direttiva 67/548/KEE tistipula l-metodi għad-determinazzjoni tal-proprjetajiet fisiko-kimiċi, tat-tossiċità u l-ekotossiċità ta' sustanzi u preparazzjonijiet. Jeħtieġ li dak l-Anness ikun adattat għall-progress tekniku.
(4) L-Anness IX tad-Direttiva 67/548/KEE għandu d-disposizzjonijiet dwar il-qfil li ma jistax jinfetaħ mit-tfal. Dawk id-disposizzjonijiet għandhom ikunu addattati u aġġornati. Jeħtieġ li jkun estiż l-iskop ta' l-użu ta' qfil li ma jistax jinfetaħ mit-tfal.
(5) Il-miżuri previsti f'din id-Direttiva huma skond l-opinjoni tal-Kumitat għall-Addattament għall-Progress Tekniku tad-Direttivi għat-Tneħħija ta' Ostakoli Tekniċi għall-Kummerċ fis-Sustanzi u Preparazzjonijiet Perikolużi.
ADOTTAT DIN ID-DIRETTIVA:
Artikolu 1
Id-Direttiva 67/548/KEE hija b'dan emendata kif ġej:
1. L-Anness I huwa emendat kif ġej:
(a) In-Nota Q fl-Anness 1A ta' din id-Direttiva tieħu post in-nota korrispondenti fid-Daħla.
(b) Ir-ringieli fl-Anness 1B ta' din id-Direttiva jieħdu post ir-ringieli korrispondenti fit-Tabella A.
(ċ) L-iskrizzjonijiet fl-Anness 1C ta' din id-Direttiva jieħdu post l-iskrizzjonijiet korrispondenti.
(d) Jiżdiedu l-iskrizzjonijiet fl-Anness 1D ta' din id-Direttiva;
2. Il-frażi tar-riskju fl-Anness 2 ta' din id-Direttiva tieħu post il-frażi korrispondenti fl-Anness III.
3. L-Anness IV huwa emendat kif ġej:
(a) Il-frażijiet ta' sigurtà fl-Anness 3 A ta' din id-Direttiva jieħdu post il-frazijiet korrispondenti fl-Anness IV.
(b) Il-frażijiet ta' sigurtà kombinati fl-Anness 3 B ta' din id-Direttiva jieħdu post il-frazijiet korrispondenti fl-Anness IV.
4. Parti B ta' l-Anness V hija emendat kif ġej:
(a) It-test fl-Anness 4A f'din id-Direttiva jieħu post il-Kapitolu B.10.
(b) It-test fl-Anness 4B f'din id-Direttiva jieħu post il-Kapitolu B.11.
(ċ) It-test fl-Anness 4C f'din id-Direttiva jieħu post il-Kapitolu B0.12.
(d) It-test fl-Anness 4D f'din id-Direttiva jieħu post il-Kapitolu B.13. u B.14.
(e) It-test fl-Anness 4E f'din id-Direttiva jieħu post il-Kapitolu B.17.
(f) It-test fl-Anness 4F f'din id-Direttiva jieħu post il-Kapitolu B.23. It-Titolu tal-Kapitolu B.23 fin-nota spjegattiva jinbidel kif xieraq.
(g) Jiżdied it-test fl-Anness 4G f'din id-Direttiva.
5. Jitħassar ir-raba' inċiż ta' l-introduzzjoni ġenerali fil-Parti C ta' L-Anness V.
6. (a) It-testi fl-Anness 5 ta' din id-Direttiva jieħdu post it-testi korrispondenti fl-Anness VI.
7. L-Anness IX huwa emendat kif provdut fl-Anness 6 ta' din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex jikkonformaw ma' din id-Direttiva mhux aktar tard mill-1 ta' Ġunju 2001. Għandhom jinfurmaw lill-Kummissjoni b'dan minnufih.
Meta l-Istati Membri jadottaw dawn il-miżuri, għandu jkollhom riferenza għal din id-Direttiva jew għandhom ikunu akkumpanjati b'riferenza bħal din fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jikkomunikaw lill-Kummissjoni id-disposizzjonijiet prinċipali tal-liġi nazzjonali li huma jadottaw fil-qasam kopert minn din id-Direttiva u tabella ta' korrelazzjoni bejn din id-Direttiva u d-disposizzjonijiet nazzjonali adottati.
Artikolu 3
Din id-Direttiva għandha tidħol fis-seħħ fit-tielet jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fid-19 ta' Mejju 2000.